Chandermohan.sharma@timesgroup.com भाग मिल्खा भाग के बाद मेरी कॉम को बॉक्स ऑफिस पर मिली कामयाबी के बाद बॉक्स ऑफिस पर मसाला ऐक्शन फिल्में ब्लू और बॉस बना चुके डायरेक्टर टोनी डिसूजा ने इंडियन क्रिकेट टीम के एक्स कैप्टन रहे अजहरुद्दीन पर फिल्म बनाई तो लगा इस बार दर्शकों को एकबार फिर पूरी ईमानदारी के साथ बनाई गई एक और अच्छी बायोपिक फिल्म देखने को मिलेगी, लेकिन पूरी फिल्म देखने के बाद ऐसा लगता है जैसे डायरेक्ट डिसूजा ने अपनी इस बायोपिक फिल्म में मोहम्मद अजहरुद्दीन के उसी पक्ष को ही अपनी फिल्म का हिस्सा बनाया जो अजहर शायद अपने फैन के साथ शेयर करना चाहते थे। बेशक ऐसा करना गलत भी नहीं है, लेकिन दर्शक अजहर पर बनी इस फिल्म में उनकी बतौर क्रिकेटर से कहीं ज्यादा उनकी पर्सनल लाइफ के साथ जुडे बेहद गंभीर मुद्दों को भी देखना चाहते थे जो कई सालों तक अजहर के नाम के साथ जुडे रहे। ऐसा लगता है कि इस बायोपिक फिल्म में अजहर की बात तो की गई है लेकिन उन्हीं के नजरिए से। यही इस फिल्म का सबसे कमजोर पक्ष बनकर रह गया है। डायरेक्टर अजहर की पर्सनल लाइफ को भी फिल्म का मजबूत हिस्सा बनाते तो शायद यह फिल्म भी बॉक्स ऑफिस पर हिट रही पिछली फिल्मों की लिस्ट में शामिल हो पाती। कहानी: मोहम्मद अजहरुद्दीन ( इमरान हाशमी) को बचपन में उनके नाना ( कुलभूषण खरबंदा) से क्रिकेट का शौक जैसे विरासत में मिला। नन्हें अजहर के नाना का बस एक ही सपना था कि उनका नाती इंडियन क्रिकेट टीम में सौ टेस्ट मैच खेले। नाना जब बिस्तर में आखिरी घड़ियां गिन रहे थे, ठीक उसी वक्त अजहर को क्रिकेट टीम में सिलेक्ट होने के लिए जाना पड़ा। लगातार कामयाबी की और बढ़ते अजहर के करियर में टर्न उस वक्त आया जब उनकी खुशहाल जिंदगी में मैच फिक्सिंग और ऐक्ट्रेस संगीता की एंट्री होती है। खूबसूरत बेगम नौरीन ( प्राची देसाई ) को तलाक देने के बाद अजहर ऐक्ट्रेस संगीता के साथ दूसरा निकाह करता है। इसी दौरान अजहर का नाम मैच फिक्सिंग के साथ जुड़ता है। इंडियन क्रिकेट टीम से अजहर को बाहर कर दिया जाता है। कल तक अजहर की एक झलक पाने को बेताब उनके फैंस अब उसके पुतले जला रहे हैं। हर कोई अब अजहर को शक की नजर से देखने लगता है। मैच फिक्सिंग में नाम आने के बाद अजहर की लोकप्रियता खत्म हो चुकी है। ऐसे में खुद को बेगुनाह साबित करने और अपनी इमेज को बेदाग साबित करने के लिए अहजर फिक्सिंग मामले को कोर्ट में अपनी और से चैलेंज करते है। कोर्ट में अजहर के खिलाफ केस लड़ रही मीरा (लारा दत्ता) कभी उनकी सबसे बड़ी फैन हुआ करती थी। ऐक्टिंग: फिल्म शुरू से आखिर तक अजहर के किरदार में नज़र आ रहे इमरान हाशमी पर टिकी है। सिल्वर स्क्रीन पर इमरान की इमेज बतौर सीरियल किसर के तौर पर कुछ ज्यादा ही जानी जाती है। शायद यहीं वजह है कि डायरेक्टर ने इस किरदार की डिमांड को इग्नोर करते हुए इमरान को पहले प्राची और बाद में नरगिस के साथ किस सीन के साथ भी पेश किया है। यकीनन इमरान ने रील लाइफ में क्रिकेटर अजहरुद्दीन बनाने के लिए अच्छी खासी मेहनत की है। इमरान ने इस किरदार के लिए करीब पांच महीने तक क्रिकेट की बारीकियां सीखीं, तो ग्राउंड में भी जमकर पसीना बहाया। यहीं वजह है फिल्म में इमरान ने अजहर के किरदार को जीने की ईमानदारी के साथ कोशिश की है और इसमें काफी हद तक कामयाब भी रहे हैं। ऐंक्ट्रेस संगीता के किरदार में नरगिस फाखरी को फुटेज कम मिली। फिल्म में अजहर की पहली बीवी के किरदार में प्राची देसाई ऐक्टिंग के मामले में नरगिस पर भारी नजर आती हैं। अजहर के नाना बने कुलभूषण खरबंदा चंद सीन्स के बावजूद अपनी पहचान छोड़ने में कामयाब रहे तो वकील बनी लारा दत्ता की ऐक्टिंग बस ठीकठाक है। वहीं, अजहर का केस लड़ रहे वकील के किरदार कुणाल रॉय कपूर की ऐक्टिंग काबिलेतारीफ है। निर्देशन: इंडियन क्रिकेट टीम के एक्स कैप्टन अजहरुद्दीन की इस बायोपिक फिल्म के लिए डायरेक्टर डिसूजा ने सिनेमा की काफी हद तक लिबर्टी लेते कुछ सीन्स को अलग नजरिए से पेश किया है। वहीं ऐसा लगता है डायरेक्टर इस कहानी को कैमरे के सामने बयां करने में काफी हद तक कन्फ्यूज भी रहे तभी तो स्टार्ट टु लॉस्ट पूरी फिल्म सिर्फ अजहर की बात उन्हीं के नजरिए से पेश करने की एक पहल लगती है। कुछ सीन्स को देखकर ऐसा भी लगता है अजहर अपने दिल की जो बात मीडिया और अपने फैंस से खुलकर नहीं कर पाए अब उसी बात को उन्होंने रील लाइफ में इस फिल्म में कह दिया है। डिसूजा ने फिल्म के लीड किरदार को पावरफुल बनाने के लिए तो अच्छी खासी मेहनत की, लेकिन कहानी के बाकी किसी किरदार को असरदार ढंग से पेश नहीं किया। यहीं वजह है दर्शकों को फिल्म के कुछ सीन्स बनावटी नज़र आते है तो वहीं संगीता और अजहर की लव स्टोरी को भी डिसूजा सही ढंग से पेश नहीं कर पाए। संगीत: रिलीज से पहले ही फिल्म के कई गाने म्यूजिक लवर्स की जुबां पर हैं। क्यों देखें: अगर आप कभी इंडियन क्रिकेट टीम के कामयाब कैप्टन रहे अजहरुदीन के जबर्दस्त फैन रहे है तो अपने चहेते क्रिकेटर की इस फिल्म को देख सकते है। और हां इमरान हाशमी के फैंस को यह फिल्म इसलिए देखनी चाहिए कि इमरान इसमें एक अलग और डिफरेंट लुक में नजर आ रहे हैं।